Høgmo får en hel måned i uvisshet
Får han nye skader? Mister noen av spillerne plass på klubblagene sine? Mister noen den gode formen? Det er mange spørsmål. Og Høgmo må, dessverre, bare sitte rolig og se på at dagene går - sakte. For etter seks poeng på fire dager i september, en solid og en meget god landskamp, er det igjen optimisme og antydning til litt EM-feber i Norge. For en nasjon der svært mange hadde gitt opp håpet, kom søndagens oppvisning mot Kroatia som sendt fra himmelen. Har du oversikten? Slik er Norges fire veier til EMNå kan plutselig ikke neste kamp komme tidlig nok. Hadde Høgmo fått velge, hadde nok Norge spilt mot Malta og Italia neste uke. Når du vinner kamper, så vil du bare spille mer. I går skulle Per-Mathias Høgmo egentlig vært på Marienlyst i Drammen for å se noen av de spillerne som kan være aktuelle til troppen mot Malta (10. oktober) og Italia (13. oktober). Høgmo ble imidlertid hjemme i Moss, og fulgte den meget interessante U-landskampen mot England fra sofaen. Men i den kampen var det stort sett offensive spillere som imponerte. Det er fortsatt tynt med midtstoppertyper i norsk fotball, og på ønskelisten til Høgmo må det stå: «Ikke skade på Even Hovland, takk.» Les også: Bergets forvandling fra playmaker til arbeidsjernFor det er neppe tilfeldig at Norge har holdt nullen i de fire siste landskampene med Hovland på banen. Nürnberg-spilleren er først og fremst forsvarer. Han er klok, han er rask, i både hode og bein, og han passer veldig godt sammen med Vegard Forren i midtforsvaret. Det er voldsom forskjell på Høgmos Norge defensivt fra starten til nå. På de åtte første kampene under Høgmo, slapp Norge inn 17 mål, altså mer enn to i snitt. Tar vi bort blackout-kampen mot Kroatia, står Norge med kun seks baklengs på de 12 siste, altså 0,5 baklengsmål pr kamp i snitt. I februar: Dette var Høgmos hovedproblem Det er også interessant og gledelig å se at Høgmo får det bedre til i kvalikkamper enn i treningskamper. 1,9 poeng i snitt pr kamp på ni kvalikkamper, 0,6 poeng pr kamp på 12 treningskamper. Da handler det om å være bedre når det gjelder som mest. Statistikken viser: Norge på vei til EM med Drillo-knepHøgmo skal selvsagt bruke denne måneden til å se og snakke med spillere. Men han står maktesløs når skadene eventuelt dukker opp, noe forfallene rett før kampene mot Bulgaria og Kroatia viste. Forfallene var på spillere som trolig hadde utgjort en forskjell, som Pål André Helland, Joshua King og Adama Diomande. Fikk Høgmo panikk av den grunn? Overhodet ikke. Etter snart to år i jobben, har han sett de fleste sidene ved det å være landslagssjef. Det er kanskje mer imponerende at Høgmo heller ikke fikk panikk etter 1-5 i Kroatia i vår. Og at han klarte å få spillerne til fortsatt å tro på prosjektet sitt. Det er sterkt. Og det står det respekt av. For det er ikke lett å selge inn et budskap når tapene fortsetter og målene renner inn. 59 spillere har Høgmo brukt så langt. Han har prøvd og feilet i to år, men samtidig beholdt en grunnstamme. Åtte mann har spilt 14 kamper, eller flere, av de 21 kampene så langt. Og fem mann var med i Høgmos debutkamp for 23 måneder siden: Tom Høgli, Per Ciljan Skjelbred, Stefan Johansen, Omar Elabdellaoue og Vegard Forren.Men Høgmo har heller ikke vært redd for å bryte opp noe av det etablerte. Noen av heltene mot Kroatia, Jo Inge Berget, Markus Henriksen og nevnte Hovland har først kommet med den siste tiden. Mot Malta og Italia gjelder mye av det samme som mot Bulgaria og Kroatia: En blanding av god, gammel Drillo-fotball med stram organisering og liten risiko, samt spille fotball når anledningen byr seg. For med norsk ledelse mot både Bulgaria og Kroatia, var det motstanderne som slo mest langt. Uten noen særlig plan. Og det er en kompliment til Norge og Høgmo.
Det er en drøy måned til neste landskamp. For en landslagssjef i fotball er det ekstremt lang tid. Per-Mathias Høgmo (55) må mer håpe enn tro under ventetiden.